CELEX: 32022D0451
Language: lt
Date: 1646265600000
Title: Tarybos sprendimas (ES) 2022/451 2022 m. kovo 3 d. kuriuo leidžiama Europos Sąjungos vardu pradėti derybas dėl tarptautinio susitarimo dėl pandemijų prevencijos, parengties joms ir reagavimo į jas, taip pat dėl Tarptautinių sveikatos priežiūros taisyklių (2005 m.) papildomų pakeitimų

2022 3 21   
               
               
                  LT
               
               
                  Europos Sąjungos oficialusis leidinys
               
               
                  L 92/1
               
            
         TARYBOS SPRENDIMAS (ES) 2022/451
         2022 m. kovo 3 d.
         kuriuo leidžiama Europos Sąjungos vardu pradėti derybas dėl tarptautinio susitarimo dėl pandemijų prevencijos, parengties joms ir reagavimo į jas, taip pat dėl Tarptautinių sveikatos priežiūros taisyklių (2005 m.) papildomų pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 168 straipsnio 5 dalį kartu su 218 straipsnio 3 ir 4 dalimis,
         atsižvelgdama į Europos Komisijos rekomendaciją,
         kadangi:
         
                     (1)
                  
                  
                     2021 m. gegužės 31 d. 74-toji Pasaulio sveikatos asamblėja (PSA) savo sprendimu WHA74(16) paragino surengti specialiąją sesiją, kurioje būtų apsvarstyta, kokią naudą suteiktų Pasaulio sveikatos organizacijos (PSO) konvencijos, susitarimo ar kito tarptautinio dokumento dėl parengties pandemijoms ir reagavimo į jas parengimas, siekiant nustatyti tokios konvencijos, susitarimo ar kito dokumento rengimo ir derybų dėl jo tarpvyriausybinį procesą;
                  
               
                     (2)
                  
                  
                     2021 m. gruodžio 1 d. Sprendimu SSA2(5) antroje specialiojoje PSA sesijoje nuspręsta įsteigti tarpvyriausybinį derybų organą – visoms PSO valstybėms narėms, asocijuotosioms narėms ir regioninės ekonominės integracijos organizacijoms atvirą organą, kuriam pavedama parengti PSO konvenciją, susitarimą ar kitą tarptautinį dokumentą dėl pandemijų prevencijos, parengties joms ir reagavimo į jas ir dėl jo (-s) derėtis, siekiant jį (-ą) priimti pagal PSO konstitucijos 19 straipsnį arba kitas jos nuostatas, kurias tarpvyriausybinis derybų organas gali laikyti tinkamomis;
                  
               
                     (3)
                  
                  
                     2022 m. sausio 20 d. PSO generalinis direktorius pateikė Šalims Jungtinių Amerikos Valstijų pagal Tarptautinių sveikatos priežiūros taisyklių (TSPT) 55 straipsnio 1 dalį pasiūlytų TSPT (2005 m.) pakeitimų tekstą;
                  
               
                     (4)
                  
                  
                     2022 m. sausio 24–29 d. vykusioje 150-ojoje PSA vykdomosios valdybos sesijoje nuspręsta paraginti PSO valstybes nares ir, kai taikytina, regioninės ekonominės integracijos organizacijas imtis visų tinkamų priemonių, kad būtų apsvarstyti galimi TSPT pakeitimai;
                  
               
                     (5)
                  
                  
                     kaip numatyta Europos Sąjungos sutartyje ir Sutartyje dėl Europos Sąjungos veikimo (SESV), derybose dėl tokios konvencijos, susitarimo ar kito tarptautinio dokumento dėl pandemijų prevencijos, parengties joms ir reagavimo į jas, taip pat dėl papildomų TSPT pakeitimų Sąjunga jos kompetencijai priklausančiais klausimais turėtų dalyvauti kartu su valstybėmis narėmis jų kompetencijai priklausančiais klausimais;
                  
               
                     (6)
                  
                  
                     pagal SESV 6 straipsnį ir 168 straipsnio 5 dalį žmonių sveikatos apsaugos ir gerinimo srityje, įskaitant kovą su tarpvalstybinio pobūdžio labiausiai sveikatą pakertančiomis ligomis, taip pat didelių tarpvalstybinio pobūdžio grėsmių sveikatai stebėseną, išankstinį įspėjimą apie jas ir kovą su jomis, Sąjungos veiksmais turėtų būti remiami, koordinuojami ar papildomi valstybių narių veiksmai;
                  
               
                     (7)
                  
                  
                     pagal SESV 168 straipsnio 7 dalį viso derybų proceso metu turėtų būti visapusiškai atsižvelgiama į valstybių narių atsakomybę už jų sveikatos politikos apibrėžimą ir už sveikatos paslaugų ir sveikatos priežiūros organizavimą bei teikimą, įskaitant sveikatos paslaugų ir sveikatos priežiūros valdymą bei tam paskirtų išteklių paskirstymą;
                  
               
                     (8)
                  
                  
                     šiuo sprendimu nedaromas poveikis Sąjungos bei jos valstybių narių kompetencijų padalijimui ir valstybių narių dalyvavimui derybose pagal Sutartis;
                  
               
                     (9)
                  
                  
                     pagal lojalaus bendradarbiavimo principą Komisija ir valstybės narės derybų proceso metu turėtų glaudžiai bendradarbiauti, be kita ko, palaikydamos reguliarius ryšius su valstybių narių techniniais ekspertais ir atstovais Ženevoje;
                  
               
                     (10)
                  
                  
                     šiuo tikslu kuo greičiau turėtų būti nustatyta praktinė tvarka, kuri bus taikoma vedant derybas, visų pirma siekiant užtikrinti veiksmingą Sąjungos derybininko ir valstybių narių bendradarbiavimą, nedarant poveikio specialiojo komiteto, kaip tai suprantama SESV 218 straipsnio 4 dalyje, vaidmeniui;
                  
               
                     (11)
                  
                  
                     Taryba turėtų priklausomai nuo derybų eigos atitinkamai peržiūrėti ir toliau plėtoti šio sprendimo papildyme išdėstytus derybinius nurodymus;
                  
               
                     (12)
                  
                  
                     derybos vyks Pasaulio sveikatos organizacijos veiklos kontekste,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Komisija įgaliojama Sąjungos vardu Sąjungos kompetencijai priklausančiais klausimais, vadovaujantis Sutartimis, vesti derybas dėl tarptautinio susitarimo dėl pandemijų prevencijos, pasirengimo joms ir reagavimo į jas, taip pat dėl papildomų TSPT pakeitimų pagal atitinkamai 2021 m. gruodžio 1 d. PSA sprendimą SSA2(5) ir atitinkamai 2022 m. sausio 26 d. PSO vykdomosios valdybos sprendimą EB150(3).
            
            
               2.   Derybos vedamos vadovaujantis šio sprendimo papildyme (1) išdėstytais derybiniais nurodymais. Šie nurodymai atitinkamai peržiūrimi bei toliau plėtojami priklausomai nuo derybų eigos.
            
         
         
            2 straipsnis
            
               1.   Derybos vedamos glaudžiai konsultuojantis su Visuomenės sveikatos darbo grupe, kuri šiuo sprendimu paskiriama veikti kaip specialus komitetas, kaip tai suprantama SESV 218 straipsnio 4 dalyje.
            
            
               2.   Komisija teikia informaciją šiam specialiam komitetui ir reguliariai su juo konsultuojasi. Tarybai paprašius, Komisija jai praneša apie derybų eigą ir rezultatus, be kita ko, raštu.
            
         
         
            3 straipsnis
            Šis sprendimas skirtas Komisijai.
         
         
            Priimta Briuselyje 2022 m. kovo 3 d.
            
               
                  Tarybos vardu
               
               
                  Pirmininkas
               
               G. DARMANIN
            
         
         
            (1)  Žr. dokumentą ST 6133/22 ADD 1, pateiktą http://register.consilium.europa.eu.